Джозефин Бейкър
Джозефин Бейкър () или Жозефѝн Бакѐр () е американско-френска танцьорка, певица и актриса. Наричана е „Бронзовата Венера“ и „Черната перла“.

Биография 
Родена е на 3 юни 1906 г. в Сейнт Луис, Мисури, в семейството на афроамерикански музиканти; те се разделят малко по-късно. 

На 13-годишна възраст майка й я жени за доста по-възрастен от нея мъж, но им бракът продължава само няколко седмици. През 1921 г. се жени за железничаря Били Бейкър и макар че се развежда с него през 1925 г., продължава да носи името му до края на живота си.

Започва творческата си кариера на 16-годишна възраст. През 1925 г. заминава за Франция, където се превръща в звезда на вариететните представления. През 1926 – 1927 г. е звезда на известното кабаре „Фоли Бержер“ в Париж. През 30-те години на XX век започва да работи не само като танцьорка, но и като певица. 

Заради провокационните (в духа на американската бурлеска) й костюми и танци, нейни представления са забранени в ред европейски градове като Прага, Будапеща, Мюнхен, Виена. Също така, независимо от успешната си кариера, Бейкър често е подлагана на расистки нападки. Самата тя е виден анти-расистки активист.

През 1937 г. получава френско гражданство. По време на Втората световна война тя се намира във Франция и в Северна Африка. Изнася представления пред френските войски и работи за Съпротивата и разузнаването. Получава удостоверение за летец и става лейтенант. 

От 1947 г. живее в замъка Шато де Миланд в Южна Франция. По това време се жени за Жо Буйон, но през 1957 г. се разделят, а през 1961 г. се и развеждат.

През 1956 г. се отказва от сцената, но се завръща отново през 1961 година, като в 1973 г. изнася концерти в „Карнеги Хол“. Като протест срещу расизма тя осиновява 12 деца с различен цвят на кожата. Написва и няколко автобиографични книги.

В 1970 година Джозефин Бейкър идва в България и изнася рецитал на международния фестивал „Златния Орфей“ в Слънчев бряг. Пътува и из Източна Европа и Южна Америка.

През 1975 г. тя отпразнува юбилей – 50-годишна сценична дейност. Малко след това умира от кръвоизлив в мозъка. Погребана е в гробището Монако в Монте Карло.

Източници

Външни препратки 
 Биография
 Фотогалерия

Френски танцьори
Американски танцьори
Френски певици
Американски певици
Изпълнители на Кълъмбия Рекърдс
Афроамерикански актриси
Френски офицери
Участници във Френската съпротива
Бисексуални
ЛГБТ афроамериканци
ЛГБТ музиканти
ЛГБТ актьори и актриси
ЛГБТ танцьори
ЛГБТ християни
ЛГБТ личности от Франция
Носители на ордена на Почетния легион
Американци във Франция
Родени в Сейнт Луис
Починали в Париж